b'\n_START_ARTICLE_\nNekhebet\n_START_SECTION_\nMytologi\n_START_PARAGRAPH_\nEgypts eldste orakel var helligdommen til Nekhbet i hennes kultsenter, den opprinnelige nekropolis i Nekheb (El Kab). Det var en assosiert by til Nekhen, det religi\xc3\xb8se og politiske hovedstaden i \xc3\x98vre Egypt i slutten av f\xc3\xb8rdynastisk tid (ca. 3200\xe2\x80\x933100 f.Kr.) og sannsynligvis ogs\xc3\xa5 under tidlig dynastisk tid (ca. 3100\xe2\x80\x932686 f.Kr.). Den opprinnelige bosetningen ved Nekhen er datert fra Naqada I, eller i sent i badarikulturen. Ved dens h\xc3\xb8ydepunkt, fra rundt 3400 f.Kr. hadde Nekhen minst 5000, og muligens s\xc3\xa5 mange som 10 000 innbyggere._NEWLINE_Nekhbet var skytsgudinnen for \xc3\x98vre Egypt. Sammen med sin motpart i Nedre Egypt, Wadjet, ble de ofte framstilt sammen som \xc2\xabDe to fruer\xc2\xbb. Da Egypt ble forent var det antatt at de to gudinnene var tilstedev\xc3\xa6rende ved kroningen av farao, og sammen representerte de uraeusslangen og deres symboler ble plassert foran selve kronen til farao._NEWLINE_I byene Nekheb og Nekhen, hvor hennes kult var, ble det reist et stort tempel for henne, foruten et f\xc3\xb8dehus, en rekke mindre templer, en hellig dam, og en del tidlige gravsteder er ogs\xc3\xa5 funnet. Prestinnene til Nekhbet ble kalt for muu, \xc2\xabm\xc3\xb8drene\xc2\xbb, og bar kapper gjort av eller pyntet med fj\xc3\xa6r fra gribber._NEWLINE_I kunsten er hun vist som en kvinne med hodet til en gribb, s\xc3\xa6rlig den hvite gribben symboliserte renhet. En forestilling i oldtidens Egypt var alle gribber var av hunkj\xc3\xb8nn ettersom gribber av hankj\xc3\xb8nn ikke skilte seg visuelt ut slik som med andre dyr. Slik man trodde at alle gribber adopterte sine unger, ble Nekhbet en gudinne for moderskapet og s\xc3\xa5ledes en mytisk mor for faraos guddommelige aspekt. Hun ble en gudinne for f\xc3\xb8dsler. I denne formen ble hun framstilt som en kvinne som ammet et kongelig barn eller farao. Hun hadde formen til en elegant dronning og assosiert med Mut, en moderlig gudinne ogs\xc3\xa5 knyttet til gribben._NEWLINE_Hun ble ogs\xc3\xa5 framstilt svevende, som en gudinne fra himmelen, med utstrakte vinger over det kongelige bilde mens hun holdt shenringen i sin kl\xc3\xb8r. Den er funnet i faraos dobbeltkrone og symboliserte den evige beskyttelse._NEWLINE_I en del senere tekster i D\xc3\xb8deboken er Nekhbet referert til som \xc2\xabFar av fedre, mor av m\xc3\xb8dre, som eksisterte fra begynnelsen og er skaperen av denne verden.\xc2\xbb Hun fikk ogs\xc3\xa5 tittelen \xc2\xabRas \xc3\xb8ye\xc2\xbb, s\xc3\xa5ledes knyttet henne til andre gudinner av samme tittel, inkludert Bast, Tefnut, Sekhmet, Hathor, Isis, og hennes tvilling Wadjet. Hun er da en av beskytterne av Ra p\xc3\xa5 hans reise over himmelen, s\xc3\xa6rskilt mot hans fiende, slangeguden Apep. Som de fleste egyptiske guddommer hadde hun ogs\xc3\xa5 en sint side av seg. I den mytologiske fortellingen om Horus og Set, da Horus forfulgte sine fiender i form av bevinget, brennende solskive, var b\xc3\xa5de Nekhbet og Wadjet ved hans side som hans beskyttere.'